Zajac, Pavol, poslanec NR SR (2014-09-10):
Vážený pán predseda Národnej rady, pán minister, pani spravodajkyňa, dámy a páni, hneď na úvod sa mi chce povedať k tomuto návrhu zákona, že dobré ráno, pán minister, konečne sme sa dočkali zákona, ktorý ste sľúbili predložiť do konca minulého roku, na ktorý sme sa niekoľkokrát pýtali, návrh zákona, ktorý KDH dvakrát predkladalo v pléne Národnej rady, pred vyše rokom prvýkrát, vtedy prešiel prvým čítaním aj hlasmi SMER-u, prešiel druhým čítaním a o niekoľko sekúnd v treťom čítaní išiel palec vodorovne alebo dole a zákon bol stopnutý. Aj teraz na jar sme ho druhýkrát predkladali, tento návrh zákona. Váš návrh zákona má iný názov, ale v podstate ide o ochranu oznamovateľov korupcie. Ak bol schválený niečo pred vyše rokom v prvom čítaní, zaoberala sa ním aj vláda, na vláde bolo odporúčanie, aby navrhovatelia vyberali z neho opatrenia, ktoré umožňujú odmeňovať takýchto oznamovateľov, aj keď sme nad tým veľmi dlho váhali, nakoniec preto, aby ten zákon mohol prejsť, sme boli ochotní tieto opatrenia z neho vybrať, za čo sme aj od niektorých kolegov z opozície boli kritizovaní, že prečo toto odmeňovanie z toho zákona vyberáme, a my sme vtedy oponovali, že nuž preto, lebo vládny SMER si to takto praje a radšej mať takýto návrh zákona, ako nemať nič, pretože do dnešného dňa takýto návrh zákona, ktorý by chránil oznamovateľov korupcie, nemáme. Ale cez to všetko, že sme vybrali toto odmeňovanie týchto oznamovateľov korupcie, aj tak v treťom čítaní bol zastavený. Naozaj chcem povedať, že korupcia je rakovinou našej spoločnosti. Odborníci ju odhadujú, že sa vo verejných financiách pre korupciu stráca okolo 500 mil. eur. Samozrejme, sú to veľmi ťažké odhady, ale oni súvisia aj s tým, aké verejné financie, aké množstvo verejných financií, aké množstvo eurofondov v tomto štáte za rok sa minie alebo sa použije. Naozaj aj posledné prípady, ktoré sa objavili v médiách, ktoré súvisia s eurofondmi, veľmi úzko súvisia s korupciou a sú tam vysoké indície na to, že tam bola organizovaná korupcia. Hovorím o firme Star EU a o tom, čo sa dialo za prvej vlády Roberta Fica, ako bola na straníckych stretnutiach SMER-u odporúčaná táto firma, ktorá čisto náhodou následne vyhrala 70 obstarávaní v objeme niekoľko sto miliónov eur. Samozrejme, exaktne ešte korupcia tam nie je dokázaná, ale tie indície sú veľmi, veľmi, veľmi vysoké. No netvárme sa, že korupcia v našej spoločnosti nie je. Preto sme už pred vyše rokom takéto systémové opatrenia, návrh zákona o ochrane oznamovateľov korupcie predkladali, preto aby sme takýto zákon čím skôr mali. Aby takéto prípady, ako bol alebo je Oto Žarnay, aby boli chránení. Ale to nie je jeden prípad, o ktorom sa píše. Sú tu ďalšie prípady, Slovenský rozhlas pred niekoľkými mesiacmi popísal kauzu, keď učiteľky v špeciálnej škole na východe Slovenska boli nútené dlhodobo odovzdávať časť svojich odmien riaditeľovi školy, a pán minister vnútra by určite mohol hovoriť o ďalších prípadoch a ja nechcem snemovňu zdržiavať popisovaním prípadov, ktoré už mohli byť podľa zákona chránené, ak by už pred vyše rokom zákon z dielne KDH bol prijatý. A nič nebránilo tomu, aby pozmeňujúcimi návrhmi zákonov bol náš návrh vylepšený o tie opatrenia, ktoré ste v prednesenom, teda na úvod spomínali. Pozmeňujúcimi návrhmi mohol byť ten návrh zákona vylepšený. Ale sme boli presvedčení, že bolo pre Slovensko lepšie mať taký návrh zákona, ako nemať nič. A preto sme vás toľkokrát vyzývali a vy ste museli odpovedať aj novinárom, kedy pripravíte, boli tam nejaké termíny. Dneska máme september 2014, preto som povedal na úvod dobré ráno, a sme radi, že konečne takýto návrh zákona tu je. Som presvedčený, že ak by sme mohli hlasovať, a po včerajších udalostiach, ktoré sa tu udiali, ale sme museli pristúpiť ako opozícia ku obštrukciám, lebo včera bolo, pán minister, vyradených 10 opozičných návrhov z tejto schôdze preto, že nejako údajne súvisia s komunálnymi voľbami, a bolo vyradených až po komunálnych voľbách. Preto sme sa ako opozícia rozhodli, že sa nebudeme zúčastňovať na hlasovaní o vládnych návrhoch zákona, a preto mi je ľúto za seba aj za Klub KDH, že nebudeme hlasovať za tento návrh zákona, pretože to, čo sa včera udialo, bolo uskutočnené proti rokovaciemu poriadku Národnej rady a podľa nás, bolo aj protiústavné, keď sa odobralo ústavné právo poslancov predkladať a predniesť v pléne Národnej rady návrhy zákonov. Preto ešte raz zopakujem, za normálnych okolností by sme hlasovali za tento návrh zákona, ale keďže včera sa tu udiala takáto arogancia vládnej strany SMER, opozícia, budeme obštruovať hlasovanie. Ďakujem.